Lekker lag oor hond in jagluiperd-hok(Foto: Davidowicza/Reddit) ŉ Foto van ŉ hond in ŉ jagluiperd-hok by die Turtle Back-dieretuin in New Jersey in die VSA laat kykers skater. Gebruikers op sosiale media het kop gekrap oor die hond in die jagluiperd se hok. Die gebruiker Davidowicza het die foto op Reddit gedeel. Hy het die dieretuin besoek om ŉ luiperd te sien, maar het toe op die labrador afgekom. “Ek het vandag dieretuin toe gegaan en ek is 99% seker dit is nie ŉ jagluiperd nie,” het hy by die foto geskryf. “Wanneer mens op jou CV lieg, maar jy is ŉ uitstekende leuenaar,” skerts een persoon in die kommentaar. “Of ŉ uitstekende ‘cheater’,” skryf ŉ ander, met die woordspeling van “cheetah” in gedagte. “Dis die plaasvervanger. Die jagluiperd hou vakansie in Afrika,” skerts nog ŉ gebruiker. “Sy kamoeflering is uitstekend!” skryf ŉ ander. Nandi en Bowie in 2019 (Foto: Turtle Back Zoo/Facebook) Talle gebruikers het egter vinnig die hond by die Turtle Back-dieretuin in West Orange herken en het verduidelik die jagluiperd is waarskynlik saam met hom in die hok. “Jagluiperds is baie gespanne en sulke diere word gewoonlik van kleins af saam met ŉ hond grootgemaak vir kameraadskap,” het een gebruiker verduidelik. Davidowicza het bygevoeg: “Dis nog steeds snaaks om van ŉ afstand af die hok te nader en te dink: ‘Daardie jagluiperd lyk snaaks’.” Bowie die labrador is inderdaad ŉ ondersteuningsdier en Nandi die jagluiperd se beste vriend. Die twee is al jare lank onafskeidbaar. Hulle het maats gemaak toe hulle net ŉ paar weke oud was en woon gereeld saam geleenthede by om die publiek in te lig oor die bewaring van groot katte. Turtle Back-dieretuin verduidelik Nandi het die selfvertroue van ŉ hond “en kan altyd op Bowie staat maak in vreemde omstandighede”. Waar Nandi gaan, volg Bowie en sy voel gemaklik en gerus in sy geselskap. Die twee stoei en speel graag saam en hulle is dol oor tennisballe en ander speelgoed. Na raming is daar slegs 7 100 jagluiperds in die natuur oor. Jagluiperds is as “kwesbaar” aangeteken op die Internasionale Unie vir Natuurbewaring (IUCN).